11. ΑΠΟΦΑΣΗ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. Δ2/Β/44472/16650 της 30 Νοεμ. 1979/11 Ιαν. 1980 (ΦΕΚ  Β΄ 23) Περί του τέλους αερ/κών ταξιδίων εσωτερικού – Κωδικοποίηση διατάξεων. Έχοντας υπόψη: 1.Την απόφαση Υπουργού Συγκοινωνιών, με αριθ. Δ2/Β/38743/13513/16.10.78, «περί επιβολής τέλους αεροπορικών ταξιδίων εσωτερικού», καθώς και την απόφαση με αριθ. Δ2/Β/12607/4061/ 31.5.79, περί τροποποιήσεως της προαναφερομένης. 2.Την δυσχέρεια του ακριβούς υπολογισμού του αριθμού των καθοριζομένων, δια της ανωτέρω (από 16.10.78) αποφάσεως κατηγοριών επιβατών των απαλλασσομένων από την υποχρέωση καταβολής του τέλους αεροπορικών ταξιδίων εσωτερικού, βάσει των στοιχείων των τηρουμένων σχετικών παραστατικών και την κατά συνέπεια ανάγκη καθιερώσεως πολύπλοκης και αντιοικονομικής σχετικής διαδικασίας υπολογισμού και ελέγχου. 3.Την εξαιτίας των προεκτεθέντων λόγων, ανάγκη συμπληρώσεως των διαλαμβανομένων στην ανωτέρω (από 16.10.78) απόφαση, σχετικών διατάξεων, προς το σκοπό απλουστεύσεως του τρόπου υπολογισμού των καθοριζομένων κατηγοριών απαλλαγών, από το υπόψη τέλος. 4.Την ανάγκη τροποποιήσεως της αρχικής αποφάσεως καθορισμού και επιβολής του τέλους (Δ2/Β/38743/13513/16.10.78), δια της απαλείψεως της διακρίσεως της τιμής τούτου στις 5 δραχμές για τα εισιτήρια των οποίων η ακέραια τιμή είναι ίση ή μικρότερη των 500 δρχ. (παρ. 2), λόγω μη υπάρξεως πλέον τέτοιων περιπτώσεων. 5.Την ανάγκη ενσωματώσεως σε ενιαίο κείμενο αποφάσεως, όλων των μέχρι σήμερα εκδοθεισών και ισχυουσών, σχετικά με το τέλος, διατάξεων, προς διευκόλυνση των εμπλεκομένων φορέων, αποφασίζουμε: 1.Τροποποιώντας και συμπληρώνοντας την απόφαση Δ2/Β/38743/13513/16.10.78, περί επιβολής τέλους αεροπορικών ταξιδίων εσωτερικού καθορίζουμε κατωτέρω, σε ενιαίο κείμενο αποφάσεως, όλες τις διατάξεις που διέπουν την επιβολή του ανωτέρω τέλους: α)Καθορίζουμε και επιβάλλουμε ειδικό ανταποδοτικό τέλος αεροπορικών ταξιδίων εσωτερικού, επί παντός επιβάτου που διακινείται αεροπορικώς δια μέσου των Ελληνικών Κρατικών Αερολιμένων και Αεροδρομίων γραμμών εσωτερικού. β)Το ύψος του ανωτέρω αεροπορικού ανταποδοτικού τέλους, καθορίζεται στο ποσό των 10 δραχμών ανά διακινούμενο για απλή διαδρομή επιβάτη. Το άνω τέλος των δρχ. 10 αναπροσαρμόζεται σε δρχ.(40) σαράντα για κάθε διακινούμενο σε απλή διαδρομή επιβάτη από την ΥΠΑ/Δ3/Γ/15890/5624/11-20 Μαΐου 1988 (ΦΕΚ Β΄ 306) απόφ. Υπ. Εθν. Οικονομίας, Οικονομικών και Μεταφορών – Επικοινωνιών. γ)Από την καταβολή του ανωτέρω ανταποδοτικού τέλους απαλλάσσονται οι κατωτέρω κατηγορίες επιβατών. αα)Παιδιά ηλικίας κάτω των 12 ετών. ββ)Μέλη πληρωμάτων αερ/φών. γγ)Υπάλληλοι Υπηρεσίας Πολιτικής Αεροπορίας και «ΟΛΥΜΠΙΑΚΗΣ ΑΕΡΟΠΟΡΙΑΣ Α.Ε.». δδ)Επιβάτες αεροσκαφών αναγκαστικών προσγειώσεων. δ)Η είσπραξη και απόδοση στην ΥΠΑ του ανωτέρω τέλους, γίνεται με μέριμνα και ευθύνη της «ΟΛΥΜΠΙΑΚΗΣ ΑΕΡΟΠΟΡΙΑΣ Α.Ε.» ε)Για τον υπολογισμό του αποδιδομένου, κατά τα ανωτέρω, στην ΥΠΑ ποσού από το τέλος, λαμβάνεται ο συνολικός αριθμός των διακινουμένων αεροπορικώς επιβατών γραμμών εσωτερικού, μαζί με τα παιδιά ηλικίας κάτω των 12 ετών, των νηπίων ηλικίας κάτω των 2 ετών και των επιβατών που ταξιδεύουν δωρεάν (FREE) και από αυτόν εκπίπτεται ποσοστό 10%, που αντιπροσωπεύει το σύνολο των απαλλαγών από την υποχρέωση καταβολής του τέλους βάσει των ανωτέρω, (παρ. γ), καθοριζομένων κατηγοριών επιβατών. στ)Λεπτομέρειες σχετικά με την είσπραξη, απόδοση και έλεγχο του τέλους θα καθορισθούν με απόφαση Διοικητή ΥΠΑ. η)Καθορίζουμε ημερομηνία ενάρξεως επιβολής – εισπράξεως του ανωτέρω ανταποδοτικού τέλους την 20.3.1979. Ειδικά για τις περιπτώσεις των εισιτηρίων που εκδίδονται στο εξωτερικό, για διαδρομές επί δικτύου εσωτερικών γραμμών Ελλάδος, ως μέρους ή όχι ταξιδίου από και προς Ελλάδα, καθορίζουμε ημερομηνία ενάρξεως επιβολής – εισπράξεως του εν λόγω τέλους την 1.11.1979. 2.Η απόφαση αυτή να δημοσιευθεί στην Εφημερίδα της Κυβερνήσεως και να ανακοινωθεί αρμοδίως στους εμπλεκομένους φορείς, καθώς και δια των αγγελιών του εγχειριδίου αεροναυτικών πληροφοριών (AIR/GREECE). 3.Από τη δημοσίευση της παρούσης αποφάσεως στο Φ.Ε.Κ., παύουν να ισχύουν οι προγενέστερες περί του αυτού αντικειμένου αποφάσεις με αριθ. Δ2/Β/38743/13513/16.10.78 και Δ2/Β/12607/4061/ 31.5.1979. Βλέπε κ΄ κατωτ. αριθ. 11α.